Dorte Bennedsen (S), 1998-01-22:
Hr. Søren Søndergaard spørger, om vi kan støtte alle bemyndigelserne i den udformning, de har nu.
Det kan jeg ikke svare på på stående fod, for det kan godt være, at vi om nogle af dem vil spørge, hvordan ministeren har tænkt sig at anvende dem.
Jeg er enig i, at det er et uhyre vigtigt spørgsmål, og dér ville jeg synes, det var rimeligt, at man fra Retsudvalgets side nærmere spurgte ministeren, hvordan han har tænkt sig det.
Personlig mener jeg, at man ved fordelingen skal tage hensyn til, hvad der er af udlændinge eller i hvert fald visse typer af udlændinge - jeg mener ikke, at diplomaterne i det nordlige København skal tælle med, men hvad der er af udlændinge i kommunen.
Så mener jeg også, det er vigtigt, at fordelingen bliver således, at en kommune, der skal have 40 flygtninge, ikke får dem fra 7 forskellige sprogområder, ikke alene af hensyn til danskundervisningen, men så sandelig også af hensyn til de pågældende selv.
Det ville jeg synes det var rimeligt og naturligt at vi stillede spørgsmål om i Retsudvalget, så vi er klar over, hvilke kriterier ministeren agter at lægge ned over fordelingen.
Jeg har ikke alle bemyndigelserne i hovedet her, men sådan kunne man tage en række af dem.
Så vil jeg sige til fru Birthe Rønn Hornbech, at jeg er ikke fornærmet, men jeg synes ikke om den tendens, som fru Birthe Rønn Hornbech i den sidste tid har haft til at forklare kongeriget og dets indbyggere, at retssikkerhed og hæderlighed ikke eksisterer her i huset.
Vi får at vide, at der bliver løjet om tallene, at ministeren med vilje laver lovforslaget så indviklet, at man ikke kan forstå det, og at det er hans onde hensigt.
Jeg ved godt, at fru Birthe Rønn Hornbech tidligere på dagen sagde, at det ikke var personligt rettet mod ministeren, men jeg synes, det er meget svært at opfatte en bemærkning om, at ministeren med vilje har lavet lovforslaget så indviklet, for at vi ikke skal kunne gennemskue det, som en saglig bemærkning.
Lad mig starte med det sidste.
Ministeren laver regelsættet, og jeg forestiller mig, at der i regelsættet også kan ligge kriterier for, hvordan fordelingen skal være, at der skal tages hensyn til det og det og det i kommunerne, og at det i videst muligt omfang skal sikres, at det bliver samme nationalitet, der kommer til at bo samme sted, så man ikke får, som jeg sagde før, syv forskellige nationaliteter i en gruppe på i alt 50, osv. osv. Så foretager Udlændingestyrelsen fordelingen efter de kriterier, og det har jeg svært ved at se noget odiøst i.
Så vil jeg i anledning af fru Birthe Rønn Hornbechs sidste bemærkninger slutte denne ordveksling med at sige, at fru Birthe Rønne Hornbech er jo ikke den eneste, hverken her i huset eller her i landet, der synes, at lovgivningen skal være klar.
Den skal være så klar som mulig, det er vi fuldstændig enige i, og det skal ikke fremstå, som om jeg vil protestere mod det - tværtom.
Jeg siger blot, at det er store, komplicerede problemer, der er tale om.
Vi får revisionen af retsplejeloven senere i samlingen, og her vil fru Birthe Rønn Hornbech takket være sin fortid formentlig være lidt bedre gearet end vi andre.
Jeg forventer, det bliver ganske overordentlig kompliceret, men det er altså retsplejelovgivning, og den kan ikke gøres til letlæselig tekst.
Det bliver vi nødt til at acceptere uden at skælde hinanden ud for uhæderlighed og for med vilje at ville sløre sagerne for hinanden.